Proposta għal DEĊIŻJONI TAL-KUNSILL ta’ [ … ] dwar l-iffirmar tal-Ftehim bejn l-Unjoni Ewropea u r-Repubblika tal-Kap Verde dwar ir-riammissjoni ta’ persuni li jirrisjedu mingħajr awtorizzazzjoni /* COM/2012/0557 final - 2012/0268 (NLE) */





MEMORANDUM TA’ SPJEGAZZJONI 1. Qafas Politiku u Legali Il-Kap Verde huwa pajjiż demokratiku u stabbli, ikkaratterizzat minn livell għoli ta’ governanza u mir-rispett tal-istat tad-dritt u tad-Drittijiet tal-Bniedem. Ir-relazzjonijiet tajbin ħafna bejn il-Kap Verde u l-UE jiżviluppaw fil-kuntest tas-Sħubija Speċjali UE/KV li hija qafas ta’ interessi reċiproċi kkaratterizzat minn dimensjoni politika importanti. Is-Sħubija Speċjali ġiet approvata mill-Kunsill fl-2007; l-implimentazzjoni tagħha għadha għaddejja. Is-setturi ta’ prijorità huma dawn li ġejjin: il-governanza tajba, is-sigurtà, is-soċjetà tal-informazzjoni; l-integrazzjoni reġjonali, il-konverġenza teknika u preskrittiva u l-ġlieda kontra l-faqar. Fil-5 ta’ Ġunju 2008, il-Kap Verde u l-Unjoni Ewropea ffirmaw id-Dikjarazzjoni komuni dwar Sħubija għall-Mobbiltà li tipprevedi l-ftuħ ta' djalogu dwar ir-riammissjoni bejn iż-żewġ partijiet. F'dan il-kuntest, l-Anness tad-Dikjarazzjoni fih l-impenn tal-Kummissjoni biex tippreżenta lill-Kunsill, skont l-Artikolu 13 tal-Ftehim ta’ Cotonou, ir-rakkomandazzjoni sabiex il-Kummissjoni tiġi awtorizzata li tiftaħ in-negozjati għall-konklużjoni ta’ Ftehim dwar ir-riammissjoni mal-Kap Verde. Id-direttivi ta' negozjar ta' Ftehim ta' Riammissjoni bejn l-Unjoni Ewropea u l-Kap Verde ġew adottati mill-Kunsill fl-4 ta’ Novembru 2009. In-negozjati nfetħu formalment fit-13 ta' Lulju 2009 fi Brussell. Saru tliet serjiet ta’ negozjati uffiċjali (l-aħħar wieħed sar fit-23 ta’ Novembru 2011). It-test kien is-suġġett ta’ konsultazzjoni fil-Grupp ta’ Ħidma dwar l-Immigrazzjoni u t-Tkeċċija tal-Kunsill fl-1 ta’ Frar 2012. It-test miftiehem ġie inizjalat fl-24 ta’ April 2012 fi Brussell fil-preżenza tal-President tal-Kummissjoni Ewropea, José Manuel Barroso u l-Prim Ministru tal-Kap Verde, José Maria Neves. L-Istati Membri ġew mgħarrfa u kkonsultati b’mod regolari fl-istadji kollha (informali u formali) tan-negozjati dwar ir-riammissjoni. Min-naħa tal-Unjoni, il-bażi legali għall-Ftehim hija l-Artikolu 79(3), flimkien mal-Artikolu 218 tat-Trattat dwar il-Funzjonament tal-Unjoni Ewropea. Il-proposta mehmuża tikkostitwixxi l-istrumenti legali għall-konklużjoni tal-Ftehim ta’ Riammissjoni: Il-Kunsill għandu jiddeċiedi b’maġġoranza kkwalifikata. Il-kunsens tal-Parlament Ewropew se jkun meħtieġ għall-konklużjoni tal-Ftehim, skont l-Artikolu 218(6)(a) tat-TFUE. Il-proposta għal Deċiżjoni dwar il-konklużjoni tal-Ftehim tistabbilixxi l-arranġamenti interni neċessarji għall-applikazzjoni prattika tiegħu. B’mod partikolari tispeċifika li l-Kummissjoni, megħjuna minn esperti mill-Istati Membri, tirrappreżenta lill-Unjoni fil-Kumitat Konġunt għar-Riammissjoni mwaqqaf bl-Artikolu 18 tal-Ftehim. Skont l-Artikolu 18(5) tal-Ftehim, il-Kumitat ta’ Riammissjoni għandu jadotta r-regoli ta’ proċedura tiegħu. Bħalma huwa l-każ għall-ftehimiet l-oħrajn dwar ir-riammissjoni li sa issa ġew konklużi mill-Unjoni, il-pożizzjoni tal-Unjoni f’dan ir-rigward għandha tiġi stabbilita mill-Kummissjoni b’konsultazzjoni ma’ kumitat speċjali maħtur mill-Kunsill. Fir-rigward ta’ deċiżjonijiet oħra li għandhom jittieħdu mill-Kumitat Konġunt għar-Riammissjoni, il-pożizzjoni tal-Unjoni għandha tiġi stabbilita skont id-dispożizzjonijiet applikabbli tat-Trattat. 2. L-Eżitu tan-Negozjati Il-Kummissjoni tikkonsidra li l-għanijiet iffissati mill-Kunsill fid-direttivi tiegħu dwar in-negozjar intlaħqu u li l-abbozz tal-Ftehim dwar ir-Riammissjoni huwa aċċettabbli għall-Unjoni. Il-kontenut finali tiegħu jista’ jiġi mqassar kif ġej: – il-Ftehim huwa maqsum fi tmien taqsimiet b’total ta’ 23 artikolu; fih ukoll sitt Annessi, li jiffurmaw parti integrali minnu, u ħames dikjarazzjonijiet konġunti; – l-obbligi ta’ riammissjoni stipulati fil-Ftehim (mill-Artikolu 2 sa 5) huma stabbiliti b’mod kompletament reċiproku, u japplikaw għaċ-ċittadini nazzjonali (l-Artikoli 2 u 4) kif ukoll għaċ-ċittadini ta’ pajjiżi terzi u persuni apolidi (l-Artikoli 3 u 5); – l-obbligu ta’ riammissjoni taċ-ċittadini nazzjonali jinkludi wkoll dawk li qabel kienu ċittadini tal-pajjiż u li jkunu rrinunzjaw jew ġew imċaħħda min-nazzjonalità tagħhom mingħajr ma kisbu nazzjonalità ta’ Stat ieħor; – l-obbligu ta’ riammissjoni taċ-ċittadini nazzjonali jkopri wkoll il-membri tal-familja (jiġifieri l-konjugi u l-ulied minorenni mhux miżżewġa) indipendentement min-nazzjonalità tagħhom u li ma għandhomx dritt indipendenti ta’ residenza fl-Istat Rikjedenti; – l-obbligu li jkunu riammessi ċittadini ta’ pajjiżi terzi u persuni apolidi (l-Artikoli 3 u 5) huwa marbut mal-prerekwiżiti li ġejjin: a) mad-dħul fit-territorju tal-Istat Rikjedenti, il-persuna kkonċernata hija jew kienet f’pussess ta’ viża jew permess ta’ residenza validu maħruġ mill-Istat Rikjedenti jew b) il-persuna kkonċernata daħlet b’mod illegali fit-territorju tal-Istat Rikjedenti direttament mit-territorju tal-Istat Rikjest. Minn dawn l-obbligi huma eżentati l-persuni fi tranżitu bl-ajru u l-persuni kollha li lilhom l-Istat Rikjedenti ħareġ viża jew permess ta’ residenza qabel jew wara ma jkunu daħlu fit-territorju tiegħu, – it-Taqsima III tal-Ftehim (l-Artikoli minn 6 sa 12 flimkien mal-Annessi minn 1 sa 5) fiha l-arranġamenti tekniċi li jirregolaw il-proċedura tar-riammissjoni (applikazzjoni għar-riammissjoni, mezzi ta’ provi, limiti taż-żmien, arranġamenti tat-trasferiment u metodi tat-trasport) u “ir-riammissjoni bi żball” (l-Artikolu 12). Huwa previst element ta' flessibbiltà proċedurali mill-fatt li l-ebda applikazzjoni għar-riammissjoni mhija se tkun meħtieġa f’każijiet fejn il-persuna li tkun se tiġi riammessa jkollha dokument tal-ivvjaġġar jew karta tal-identità validi u, fil-każ ta’ ċittadini ta’ pajjiżi terzi, viża jew permess ta' residenza validu maħruġ mill-Istat Rikjest (l-Artikolu 6(2) u (3)); – fl-Artikolu 6(5), il-Ftehim jiddeskrivi l-hekk imsejħa proċedura aċċellerata, li ntlaħaq ftehim dwarha fir-rigward ta' persuni maqbuda fir-"reġjun tal-fruntiera", jiġifieri f’żona li testendi sa 30 kilometru 'l barra mit-territorji tal-portijiet marittimi, inklużi ż-żoni doganali, u mill-ajruporti internazzjonali tal-Istati Membri u tal-Kap Verde. Fil-qafas tal-proċedura aċċellerata, l-applikazzjonijiet għar-riammissjoni għandhom ikunu ppreżentati fi żmien jumejn tax-xogħol, u t-tweġibiet għal dawn għandhom jintbagħtu fi żmien jumejn tax-xogħol; – skont il-proċedura normali, l-iskadenza għat-tweġibiet għall-applikazzjonijiet għar-riammissjoni hija ta' tmint ijiem kalendarji; – il-Ftehim fih taqsima dwar operazzjonijiet ta’ tranżitu (l-Artikoli 13 u 14 flimkien mal-Anness 6); – l-Artikoli 15, 16 u 17 fihom ir-regoli meħtieġa dwar il-kosti, il-protezzjoni tad-dejta u l-pożizzjoni tal-Ftehim fir-rigward ta’ obbligi internazzjonali oħrajn u d-Direttivi tal-UE eżistenti. Il-ftehim huwa bla ħsara għal arranġamenti oħra dwar oqsma oħrajn għajr ir-riammissjoni, bħal pereżempju r-ritorn volontarju; – l-Artikolu 18 jirrigwarda l-kompożizzjoni tal-Kumitat Konġunt għar-Riammissjoni, kif ukoll ix-xogħlijiet u l-poteri tiegħu; – biex dan il-Ftehim jiġi eżegwit fil-prattika, l-Artikolu 19 jagħti l-possibbiltà lill-Kap Verde u lill-Istati Membri diversi li jikkonkludu Protokolli ta' implimentazzjoni bilaterali; ir-relazzjoni bejn dawn il-Protokolli ta’ implimentazzjoni u l-Ftehim hi ċċarata bl-Artikolu 20; – id-dispożizzjonijiet finali (l-Artikoli minn 21 sa 23) jirregolaw id-dħul fis-seħħ, it-tul, it-terminazzjoni tal-Ftehim u jiddefinixxu l-istatus legali tal-annessi tiegħu; – is-sitwazzjoni speċifika tar-Renju Unit, tal-Irlanda u tad-Danimarka hija meqjusa fil-premessi tal-Ftehim, fl-Artikolu 1(d) u fl-Artikolu 21(2). Is-sitwazzjoni tad-Danimarka tissemma wkoll f’dikjarazzjoni komuni mehmuża mal-Ftehim; l-assoċjazzjoni mill-qrib tan-Norveġja, l-Islanda, il-Liechtenstein u l-Isvizzera fl-implimentazzjoni, l-applikazzjoni u l-iżvilupp tal-acquis ta’ Schengen hija wkoll riflessa f’dikjarazzjoni konġunta mehmuża mal-Ftehim. 3. KONKLUŻJONIJIET Fid-dawl tar-riżultati msemmija hawn fuq, il-Kummissjoni tipproponi li l-Kunsill: – japprova, wara li jkun kiseb l-approvazzjoni tal-Parlament Ewropew, il-Ftehim hawn mehmuż bejn l-Unjoni Ewropew u r-Repubblika tal-Kap Verde dwar ir-riammissjoni ta’ persuni li jirrisjedu mingħajr awtorizzazzjoni. 2012/0268 (NLE) Proposta għal DEĊIŻJONI TAL-KUNSILL ta’ [ … ] dwar l-iffirmar tal-Ftehim bejn l-Unjoni Ewropea u r-Repubblika tal-Kap Verde dwar ir-riammissjoni ta’ persuni li jirrisjedu mingħajr awtorizzazzjoni IL-KUNSILL TAL-UNJONI EWROPEA, Wara li kkunsidra t-Trattat dwar l-Unjoni Ewropea, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 79(3), flimkien mal-Artikolu 218(6)(a), tiegħu, Wara li kkunsidra l-proposta tal-Kummissjoni, Wara li kkunsidra l-approvazzjoni tal-Parlament Ewropew[1], Billi: (1) Skont id-Deċiżjoni 2010/XXX tal-Kunsill tal-[...][2], il-Ftehim bejn l-Unjoni Ewropea u r-Repubblika tal-Kap Verde dwar ir-riammissjoni ta’ persuni li jirrisjedu mingħajr awtorizzazzjoni ġie ffirmat mill-Kummissjoni fil-[...], soġġett għall-konklużjoni tiegħu f’data ulterjuri. (2) Il-Ftehim għandu jiġi konkluż. (3) Il-Ftehim jistabbilixxi Kumitat Konġunt għar-Riammissjoni li jista’ jadotta r-regolament ta’ proċedura tiegħu. Huwa meħtieġ li tiġi prevista proċedura simplifikata għad-definizzjoni tal-pożizzjoni tal-Unjoni Ewropea f’dan ir-rigward. (4) Skont l-Artikolu 3 tal-Protokoll dwar il-pożizzjoni tar-Renju Unit u l-Irlanda anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, ir-Renju Unit [mhuwiex qed jieħu sehem fl-adozzjoni ta’ din id-Deċiżjoni u mhuwiex se jkun marbut b'dan il-Ftehim jew marbut bl-applikazzjoni tiegħu sakemm ma jinnotifikax ix-xewqa tiegħu skont dak il-protokoll/innotifika x-xewqa tiegħu li jieħu sehem fl-adozzjoni u fl-applikazzjoni ta’ din id-Deċiżjoni]. (5) Skont l-Artikolu 3 tal-Protokoll dwar il-pożizzjoni tar-Renju Unit u l-Irlanda anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, l-Irlanda [mhijiex qed tieħu sehem fl-adozzjoni ta’ din id-Deċiżjoni u mhijiex se tkun marbuta b'dan il-Ftehim jew marbuta bl-applikazzjoni tiegħu sakemm ma tinnotifikax ix-xewqa tagħha skont dak il-protokoll/innotifikat x-xewqa tagħha li tieħu sehem fl-adozzjoni u fl-applikazzjoni ta’ din id-Deċiżjoni]. (6) Skont l-Artikoli 1 u 2 tal-Protokoll dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta’ din id-Deċiżjoni u mhijiex marbuta magħha jew soġġetta għall-applikazzjoni tagħha, ADOTTA DIN ID-DEĊIŻJONI: Artikolu 1 Il-Ftehim bejn l-Unjoni Ewropea u r-Repubblika tal-Kap Verde dwar ir-riammissjoni ta’ persuni li jirrisjedu mingħajr awtorizzazzjoni huwa konkluż. It-test tal-Ftehim jinsab mehmuż ma' din id-Deċiżjoni. Artikolu 2 Il-President tal-Kunsill għandu jaħtar il-persuni li jkollhom is-setgħa, f'isem l-Unjoni Ewropea, li jagħmlu n-notifika prevista fl-Artikolu 22(2) tal-Ftehim sabiex jesprimu l-qbil tal-Unjoni Ewropea li tkun marbuta mal-Ftehim. Artikolu 3 Il-Kummissjoni, megħjuna minn esperti mill-Istati Membri, tirrappreżenta lill-Unjoni fil-Kumitat Konġunt għar-Riammissjoni mwaqqaf bl-Artikolu 18 tal-Ftehim. Artikolu 4 Wara konsultazzjoni ma’ kumitat speċjali maħtur mill-Kunsill, il-Kummissjoni tiddeċiedi dwar il-pożizzjoni tal-Unjoni fil-Kumitat Konġunt għar-Riammissjoni, fir-rigward l-adozzjoni tar-regolament ta’ proċedura ta’ dan tal-aħħar, b’mod konformi mal-Artikolu 18(5) tal-Ftehim. Artikolu 5 Din id-Deċiżjoni għandha tidħol fis-seħħ fil-jum tal-adozzjoni tagħha. Hija għandha tiġi ppubblikata f’Il-Ġurnal Uffiċjali tal-Unjoni Ewropea. Id-data tad-dħul fis-seħħ tal-Ftehim għandha tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Kunsill Il-President ANNESS FTEHIM bejn l-Unjoni Ewropea u r-Repubblika tal-Kap Verde dwar r-riammissjoni ta’ persuni li jirrisjedu mingħajr awtorizzazzjoni IL-PARTIJIET KONTRAENTI L-GĦOLJIN, L-UNJONI EWROPEA, minn hawn ’il quddiem imsejħa “l-Unjoni”, u IR-REPUBBLIKA TAL-KAP VERDE, minn hawn ’il quddiem imsejħa "il-Kap Verde", DETERMINATI li jsaħħu l-kooperazzjoni tagħhom sabiex jikkumbattu l-immigrazzjoni illegali b’mod aktar effettiv, WARA LI KKUNSIDRAW l-obbligu li jlestu n-negozjati għall-konklużjoni ta’ Ftehim ta’ riammissjoni b’talba ta’ parti waħda, imsemmija fl-Artikolu 13(5)(c)(ii) tal-Ftehim ta’ Sħubija bejn il-membri tal-grupp tal-Istati Afrikani, tal-Karibew u tal-Paċifiku, minn naħa, u l-Komunità Ewropea u l-Istati Membri tagħha min-naħa l-oħra, iffirmat f'Cotonou fit-23 ta' Ġunju 2000 u rivedut fil-Lussemburgu fil-25 ta' Ġunju 2005, minn hawn ’il quddiem imsejjaħ il-“Ftehim ta’ Cotonou”, XEWQANA li jiffaċilitaw ir-rispett mill-partijiet tal-obbligu tagħhom ta’ riammissjoni taċ-ċittadini tagħhom stess, ikkonfermat mill-Artikolu 13(5)(c)(i) tal-Ftehim ta’ Cotonou, WARA LI KKUNSIDRAW id-dikjarazzjoni komuni tal-5 ta’ Ġunju 2008 dwar is-sħubija għall-mobbiltà bejn l-Unjoni Ewropea u l-Kap Verde, skont liema l-partijiet għandhom jagħmlu ħilithom biex jiżviluppaw dijalogu dwar il-kwistjoni ta’ riammissjoni ta’ persuni f'sitwazzjoni illegali, sabiex jiżguraw kooperazzjoni effikaċi għar-ritorn tagħhom, XEWQANA li jistabbilixxu, permezz ta’ dan il-Ftehim u fuq bażi ta' reċiproċità, proċeduri rapidi u effettivi għall-identifikazzjoni u r-ritorn sikur u ordinat ta’ persuni li ma jissodisfawx, jew li ma għadhomx jissodisfaw, il-kundizzjonijiet ta’ dħul, preżenza jew residenza fit-territorju tal-Kap Verde jew wieħed mill-Istati Membri tal-Unjoni Ewropea, u biex jiffaċilitaw it-tranżitu ta’ dawn il-persuni bi spirtu ta’ kooperazzjoni, FILWAQT LI JENFASIZZAW li dan il-Ftehim ma jaffettwax id-drittijiet, l-obbligi u r-reponsabbiltajiet tal-Unjoni, l-Istati Membri tagħha u l-Kap Verde li jirriżultaw mil-liġi internazzjonali u, b’mod partikolari, mill-Konvenzjoni tat-28 ta’ Lulju 1951 dwar l-istatut tar-refuġjati, FILWAQT LI KKUNSIDRAW li, skont il-Protokoll Nru 21 dwar il-Pożizzjoni tar-Renju Unit u l-Irlanda, fir-rigward tal-Ispazju ta’ Libertà, Sigurtà u Ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, ir-Renju Unit u l-Irlanda mhumiex se jieħdu sehem f’dan il-Ftehim, sakemm ma jinnotifikawx ix-xewqa tagħhom li jieħdu sehem, b’mod konformi ma’ dak il-Protokoll. FILWAQT LI KKUNSIDRAW li d-dispożizzjonijiet ta’ dan il-Ftehim, li jaqa’ taħt it-Titolu V tat-Tielet Parti tat-Trattat dwar il-funzjonament tal-Unjoni Ewropea, ma japplikawx għar-Renju tad-Danimarka, skont il-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, FTEHMU KIF ĠEJ: Artikolu 1 Definizzjonijiet Għall-finijiet ta’ dan il-Ftehim għandhom japplikaw id-definizzjonijiet li ġejjin: (a) “partijiet kontraenti”: il-Kap Verde u l-Unjoni; (b) “ċittadin tal-Kap Verde”: kwalunkwe persuna li għandha n-nazzjonalità tal-Kap Verde; (c) “ċittadin ta' Stat Membru”: kwalunkwe persuna li għandha n-nazzjonalità ta’ Stat Membru, skont id-definizzjoni tal-Unjoni; (d) “Stat Membru”: kull Stat Membru tal-Unjoni Ewropea marbut b’dan il-Ftehim; (e) “ċittadin ta' pajjiż terz”: kwalunkwe persuna li għandha nazzjonalità li mhux tal-Kap Verde jew ta’ wieħed mill-Istati Membri; (f) “apolidi”: kwalunkwe persuna li ma għandhiex nazzjonalità; (g) “awtorizzazzjoni ta’ residenza”: permess ta' kull tip maħruġ mill-Kap Verde jew minn wieħed mill-Istati Membri li jagħti permess lil persuna tirrisjedi fit-territorju tiegħu. Din id-definizzjoni ma tinkludix permessi temporanji biex il-persuna tibqa’ f’dawn it-territorji li jingħataw fil-qafas tal-ipproċessar ta’ applikazzjoni ta’ ażil jew applikazzjoni għall-awtorizzazzjoni ta’ residenza; (h) “viża”: awtorizzazzjoni maħruġa jew deċiżjoni meħuda mill-Kap Verde jew minn wieħed mill-Istati Membri li hija meħtieġa għad-dħul jew għat-tranżitu fit-territorju tiegħu. Din ma tinkludix il-viża ta’ tranżitu tal-ajruport; (i) “Stat Rikjedenti": l-Istat (il-Kap Verde jew wieħed mill-Istati Membri) li jkun ippreżenta applikazzjoni għar-riammissjoni skont l-Artikolu 7 jew applikazzjoni ta’ tranżitu skont l-Artikolu 14 ta’ dan il-Ftehim; (j) “Stat Rikjest”: l-Istat (il-Kap Verde jew wieħed mill-Istati Membri) li lilu tkun ġiet ippreżentata applikazzjoni għar-riammissjoni skont l-Artikolu 7 jew applikazzjoni ta’ tranżitu skont l-Artikolu 14 ta’ dan il-Ftehim; (k) “awtorità kompetenti”: kull awtorità nazzjonali tal-Kap Verde jew ta' wieħed mill-Istati Membri li għandha l-inkarigu li timplimenta dan il-Ftehim skont l-Artikolu 19(1)(a) tiegħu; (l) “tranżitu”: il-passaġġ ta’ ċittadin ta’ pajjiż terz jew ta’ persuna apolidi mit-territorju tal-Istat Rikjest meta jkun qed jivvjaġġa mill-Istat Rikjedenti għall-pajjiż tad-destinazzjoni; (m) “reġjun tal-fruntiera”: żona li testendi sa 30 kilometru mit-territorji tal-portijiet marittimi inklużi ż-żoni doganali u tal-ajruporti internazzjonali tal-Istati Membri u tal-Kap Verde. Taqsima I Obbligi ta’ Riammissjoni tal-Kap Verde Artikolu 2 Riammissjoni taċ-ċittadini tiegħu stess 1. Skont l-Artikolu 13(5)(c)(i) tal-Ftehim ta’ Cotonou, il-Kap Verde għandu jaċċetta r-riammissjoni fit-territorju tiegħu, b’talba ta' Stat Membru u mingħajr ebda formalitajiet oħra barra minn dawk imsemmija f'dan il-Ftehim, tal-persuni kollha li ma jissodisfawx, jew li ma għadhomx jissodisfaw il-kundizzjonijiet fis-seħħ għad-dħul, il-preżenza jew ir-residenza fit-territorju tal-Istat Membru Rikjedenti meta tingħata prova, jew ikun jista' jiġi validament preżunt fuq il-bażi ta' prova prima facie miġjuba, li dawn ikunu ċittadini tal-Kap Verde. 2. Il-Kap Verde għandu wkoll jaċċetta r-riammissjoni: – tat-tfal minorenni mhux miżżewġa tal-persuni msemmija fil-paragrafu 1, irrispettivament mill-post tat-twelid jew ta’ nazzjonalità tagħhom, għajr jekk ikollhom dritt indipendenti ta’ residenza fl-Istat Membru Rikjedenti; – tal-konjugi, li għandhom nazzjonalità oħra, tal-persuni msemmija fil-paragrafu 1, kemm-il darba għandhom jew jiksbu d-dritt li jidħlu u joqogħdu fit-territorju tal-Kap Verde, għajr jekk ikollhom dritt indipendenti ta’ residenza fl-Istat Membru Rikjedenti. 3. Il-Kap Verde għandu wkoll jaċċetta r-riammissjoni ta’ kull persuna li, wara d-dħul tagħha fit-territorju ta’ Stat Membru, tkun ġiet imċaħħda jew tkun irrinunzjat għan-nazzjonalità tal-Kap Verde, għajr jekk din il-persuna tkun kisbet tal-inqas il-wiegħda li tikseb in-naturalizzazzjoni minn Stat Membru. 4. Wara li l-Kap Verde jkun ta tweġiba pożittiva għall-aplikazzjoni ta’ riammissjoni, il-missjoni diplomatika kompetenti jew l-uffiċċju konsulari tal-Kap Verde għandhom, irrispettivament mir-rieda tal-persuna li tkun riammessa, immedjatament u l-aktar tard fi żmien erbat ijiem ta’ xogħol, joħorġu d-dokument tal-ivvjaġġar meħtieġ għar-ritorn tal-persuna li għandha tiġi riammessa, b’validità ta’ sitt xhur. Jekk fi żmien erbat ijiem ta’ xogħol il-Kap Verde ma jkunx ħareġ id-dokument tal-ivvjaġġar, huwa jitqies li jkun aċċetta l-użu tal-mudell standard tad-dokument tal-ivvjaġġar tal-Unjoni Ewropea stabbilit għall-iskopijiet ta’ tkeċċija[3]. 5. Jekk, għal xi raġunijiet legali jew fattwali, il-persuna kkonċernata ma tistax tiġi trasferita fi żmien il-perjodu ta' validità tad-dokument tal-ivvjaġġar inizjalment maħruġ, il-Missjoni Diplomatika jew l-uffiċċju konsulari kompetenti tal-Kap Verde għandu, fi żmien erbat ijiem ta’ xogħol, joħroġ dokument tal-ivvjaġġar ġdid bl-istess perjodu ta' validità. Jekk fi żmien erbat ijiem ta’ xogħol il-Kap Verde ma jkunx ħareġ id-dokument tal-ivvjaġġar il-ġdid, huwa jitqies li jkun aċċetta l-użu tal-mudell standard tad-dokument tal-ivvjaġġar tal-Unjoni Ewropea stabbilit għall-iskopijiet ta’ tkeċċija[4]. Artikolu 3 Riammissjoni taċ-ċittadini ta’ pajjiż terz u persuni apolidi 1. Il-Kap Verde għandu jirriammetti fit-territorju tiegħu, wara applikazzjoni minn Stat Membru u mingħajr ebda formalità oħra ħlief dawk provduti f’dan il-Ftehim, kull ċittadin ta’ pajjiż terz jew kull persuna apolidi li ma tissodisfax, jew ma għadhiex tissodisfa l-kundizzjonijiet fis-seħħ dwar id-dħul, il-preżenza jew ir-residenza fit-territorju tal-Istat Membru Rikjedenti meta jiġi ppruvat, jew jista’ jiġi preżunt b’mod validu fuq il-bażi ta’ provi prima facie provduti, li din il-persuna: (a) meta daħlet f’dan it-territorju, għandha jew kellha viża valida maħruġa mill-Kap Verde flimkien ma' prova legali tad-dħul fit-territorju tal-Kap Verde jew permess ta' residenza validu maħruġ mill-Kap Verde; jew (b) tkun daħlet b’mod illegali fit-territorju tal-Istati Membri direttament mill-Kap Verde u li l-preżenza tagħha qabel fit-territorju tal-Kap Verde tkun ġiet stabbilita. 2. L-obbligu tar-riammissjoni msemmi fil-paragrafu 1 ma għandux japplika fil-każijiet li ġejjin: (a) jekk iċ-ċittadin ta’ pajjiż terz jew il-persuna apolidi kienet biss fi tranżitu bl-ajru minn ajruport internazzjonali tal-Kap Verde; jew (b) jekk l-Istat Rikjedenti jkun ħareġ liċ-ċittadin ta' pajjiż terz jew lill-persuna apolidi viża jew permess ta’ residenza qabel jew wara d-dħul fit-territorju tiegħu, għajr jekk: – din il-persuna jkollha viża maħruġa mill-Kap Verde flimkien ma’ prova legali tad-dħul fit-territorju tal-Kap Verde jew permess ta’ residenza maħruġ mill-Kap Verde, ta’ perjodu ta’ validità aktar twil jew li jkun għadu validu, jew – din il-persuna tkun qabżet it-tul ta’ żmien ta’ residenza awtorizzat mill-viża tagħha jew għamlet xi attivitajiet mhux awtorizzati mill-viża tagħha fit-territorju tal-Istat Membru Rikjedenti. 3. Wara li l-Kap Verde jkun ta tweġiba pożittiva għall-aplikazzjoni ta’ riammissjoni, l-Istat Membru Rikjedenti għandu joħroġ lill-persuna kkonċernata l-mudell standard tad-dokument tal-ivvjaġġar tal-Unjoni Ewropea għall-iskopijiet ta’ tkeċċija. [5] Taqsima II Obbligu ta’ Riammissjoni tal-Unjoni Artikolu 4 Riammissjoni taċ-ċittadini tagħha stess 1. Skont l-Artikolu 13(5)(c)(i) tal-Ftehim ta’ Cotonou, Stat Membru għandu jaċċetta r-riammissjoni fit-territorju tiegħu, b’talba tal-Kap Verde u mingħajr ebda formalitajiet oħra barra minn dawk imsemmija f'dan il-Ftehim, tal-persuni kollha li ma jissodisfawx, jew li ma għadhomx jissodisfaw il-kundizzjonijiet fis-seħħ għad-dħul, il-preżenza jew ir-residenza fit-territorju tal-Kap Verde meta tingħata prova, jew ikun jista' jiġi validament preżunt fuq il-bażi ta' prova prima facie miġjuba, li dawn ikunu ċittadini ta' dan l-Istat Membru. 2. Stat Membru għandu wkoll jaċċetta r-riammissjoni: – tat-tfal minorenni mhux miżżewġa tal-persuni msemmija fil-paragrafu 1, irrispettivament mill-post tat-twelid jew ta’ nazzjonalità tagħhom, għajr jekk ikollhom dritt indipendenti ta’ residenza fil-Kap Verde; – tal-konjugi, li għandhom nazzjonalità oħra, tal-persuni msemmija fil-paragrafu 1, kemm-il darba għandhom jew jiksbu d-dritt li jidħlu u joqogħdu fit-territorju tal-Istat Membru Rikjest, għajr jekk ikollhom dritt indipendenti ta’ residenza fil-Kap Verde; 3. Stat Membru għandu wkoll jaċċetta r-riammissjoni ta’ kull persuna li, wara d-dħul tagħha fit-territorju tal-Kap Verde, tkun ġiet imċaħħda jew tkun irrinunzjat għan-nazzjonalità ta’ Stat Membru, għajr jekk din il-persuna tkun kisbet tal-inqas il-wiegħda li tikseb in-naturalizzazzjoni mill-Kap Verde. 4. Wara li l-Istat Membru Rikjest ikun ta tweġiba pożittiva għall-applikazzjoni ta’ riammissjoni, il-missjoni diplomatika jew l-uffiċċju konsulari kompetenti ta’ dak l-Istat Membru għandhom, irrispettivament mir-rieda tal-persuna li tkun riammessa, immedjatament u fi żmien erbat ijiem ta’ xogħol, joħorġu d-dokument tal-ivvjaġġar meħtieġ għar-ritorn tal-persuna li għandha tiġi riammessa, b’validità ta’ sitt xhur. 5. Jekk, għal xi raġunijiet legali jew fattwali, il-persuna kkonċernata ma tistax tiġi trasferita fi żmien il-perjodu ta' validità tad-dokument tal-ivvjaġġar inizjalment maħruġ, il-Missjoni Diplomatika jew l-uffiċċju konsulari kompetenti ta’ dan l-Istat Membru għandu, fi żmien erbat ijiem ta’ xogħol, joħroġ dokument tal-ivvjaġġar ġdid bl-istess perjodu ta' validità. Artikolu 5 Riammissjoni taċ-ċittadini ta’ pajjiż terz u persuni apolidi 1. Stat Membru għandu jirriammetti fit-territorju tiegħu, wara applikazzjoni mill-Kap Verde u mingħajr ebda formalità oħra ħlief dawk provduti f’dan il-Ftehim, kull ċittadin ta’ pajjiż terz jew kull persuna apolidi li ma tissodisfax, jew ma għadhiex tissodisfa l-kundizzjonijiet fis-seħħ dwar id-dħul, il-preżenza jew ir-residenza fit-territorju tal-Kap Verde meta jiġi ppruvat, jew jista’ jiġi preżunt b’mod validu fuq il-bażi ta’ provi prima facie provduti, li din il-persuna: (a) meta daħlet f’dan it-territorju, għandha jew kellha viża valida maħruġa mill-Istat Membru Rikjest flimkien ma' prova legali ta' dħul fit-territorju tal-Istat Membru Rikjest jew permess ta' residenza validu maħruġ mill-Istat Membru Rikjest; jew (b) tkun daħlet b’mod illegali fit-territorju tal-Kap Verde direttament mill-Istat Membru Rikjest u li l-preżenza tagħha qabel fit-territorju tal-Istat Membru Rikjest tkun ġiet stabbilita. 2. L-obbligu tar-riammissjoni msemmi fil-paragrafu 1 ma għandux japplika fil-każijiet li ġejjin: (a) jekk iċ-ċittadin ta’ pajjiż terz jew il-persuna apolidi kienet biss fi tranżitu bl-ajru minn ajruport internazzjonali tal-Istat Membru Rikjest; jew (b) jekk il-Kap Verde jkun ħareġ liċ-ċittadin ta' pajjiż terz jew lill-persuna apolidi viża jew permess ta’ residenza qabel jew wara d-dħul fit-territorju tiegħu, għajr jekk: – din il-persuna jkollha viża maħruġa mill-Istat Membru Rikjest flimkien ma’ prova legali tad-dħul fit-territorju tal-Istat Membru Rikjest jew permess ta’ residenza maħruġ mill-Istat Membru Rikjest, ta’ perjodu ta’ validità aktar twil jew li jkun għadu validu, jew – din il-persuna tkun qabżet it-tul ta’ żmien ta’ residenza awtorizzat mill-viża tagħha jew għamlet xi attivitajiet mhux awtorizzati mill-viża tagħha fit-territorju tal-Kap Verde. 3. L-obbligu ta’ riammissjoni msemmi fil-paragrafu 1 jaqa’ fuq l-Istat Membru li ħareġ il-viża jew il-permess ta’ residenza. Jekk bosta Stati Membri jkunu ħarġu viża jew permess ta' residenza, l-obbligu ta' riammissjoni msemmi fil-paragrafu 1 jaqa’ fuq l-Istat Membru li joħroġ id-dokument bl-itwal perjodu ta' validità jew, jekk wieħed jew aktar mid-dokumenti jkunu diġà skadew, id-dokument li jkun għadu validu. Jekk id-dokumenti kollha jkunu skadew, l-obbligu ta’ riammissjoni msemmi fil-paragrafu 1 jaqa’ fuq l-Istat Membru li ħareġ id-dokument bid-data ta’ skadenza l-aktar riċenti. Jekk l-ebda wieħed minn dawn id-dokumenti ma jkunx jista’ jiġi ppreżentat, l-obbligu ta’ riammissjoni msemmi fil-paragrafu 1 jaqa’ fuq l-Istat Membru min fejn il-persuna tkun telqet l-aħħar. 4. Wara li l-Istat Membru ta tweġiba pożittiva għall-applikazzjoni għar-riammissjoni, jekk ikun meħtieġ, il-Kap Verde joħroġ lill-persuna kkonċernata d-dokument tal-ivvjaġġar meħtieġ biex din tmur lura. Taqsima III Proċedura ta’ Riammissjoni Artikolu 6 Prinċipji 1. Soġġett għall-paragrafi 2 u 3, kwalunkwe trasferiment ta’ persuna li għandha tiġi riammessa fuq il-bażi ta’ wieħed mill-obbligi li jinsabu fl-Artikoli minn 2 sa 5 għandha teħtieġ il-preżentazzjoni ta’ applikazzjoni għar-riammissjoni bil-miktub b’mod konformi mal-Artikolu 7 lill-awtorità kompetenti tal-Istat Rikjest. 2. It-trasferiment tal-persuna li għandha tiġi riammessa jista’ jsir mingħajr applikazzjoni għar-riammissjoni jew komunikazzjoni bil-miktub imsemmija fl-Artikolu 11(1) tal-Istat Rikjedenti lill-awtorità kompetenti tal-Istat Rikjest: – għaċ-ċittadini tal-Istat Rikjest stess, jekk il-persuna li għandha tiġi riammessa jkollha dokument tal-ivvjaġġar jew karta tal-identità validi; – għaċ-ċittadini ta’ pajjiż terz jew il-persuni apolidi, jekk il-persuna nqabdet fl-ajruport tal-Istat Rikjedenti wara li tkun waslet direttament mit-territorju tal-Istat Rikjest. 3. Bla ħsara għall-paragrafu 2, għaċ-ċittadini tal-pajjiżi terzi jew il-persuni apolidi li jkollhom dokument tal-ivvjaġġar validu u viża jew awtorizzazzjoni ta' residenza validi maħruġa mill-Istat Rikjest, it-trasferiment ikun jeħtieġ biss il-komunikazzjoni bil-miktub imsemmija fl-Artikolu 11(1) tal-Istat Rikjedenti lill-awtorità kompetenti tal-Istat Rikjest. 4. Bla ħsara għall-paragrafu 1 u bl-eċċezzjoni tal-paragrafu 2, it-trasferiment ta’ kull persuna li teħtieġ il-preżenza ta’ skorta teħtieġ il-komunikazzjoni bil-miktub imsemmija fl-Artikolu 11(1) tal-Istat Rikjedenti lill-awtorità kompetenti tal-Istat Rikjest. 5. Bla ħsara għall-paragrafi 2 u 3, jekk persuna tinqabad fir-reġjun tal-fruntiera tal-Istat Rikjedenti wara li qasmet illegalment il-fruntiera direttament mit-territorju tal-Istat Rikjest, l-Istat Rikjedenti jista' jippreżenta applikazzjoni għar-riammissjoni sa jumejn ta’ xogħol wara li tkun ġiet arrestata l-persuna kkonċernata (proċedura aċċellerata). Artikolu 7 Applikazzjoni għar-riammissjoni 1. Kull applikazzjoni għar-riammissjoni għandha titfassal bil-miktub sakemm ikun possibbli, l-applikazzjoni għar-riammissjoni għandu jkun fiha l-informazzjoni li ġejja: (a) id-dettalji tal-persuna li għandha tiġi riammessa (pereżempju l-ismijiet, il-kunjomijiet, id-data tat-twelid u – fejn possibbli – il-post tat-twelid, u l-aħħar post ta’ residenza) u, fejn applikabbli, id-dettalji tat-tfal minuri mhux miżżewġa u/jew tal-konjugi; (b) għaċ-ċittadini nnifishom, l-indikazzjoni tal-mezzi li bihom tkun se tingħata prova jew evidenza prima facie tan-nazzjonalità għandha tkun provduta b’mod konformi mal-Annessi 1 u 2 rispettivament; (c) għaċ-ċittadini ta’ pajjiżi terzi u l-persuni apolidi, l-indikazzjoni tal-mezzi li bihom tkun se tingħata prova jew evidenza prima facie tal-kundizzjonijiet għar-riammissjoni taċ-ċittadini ta’ pajjiżi terzi u tal-persuni apolidi, b’mod konformi mal-Annessi 3 u 4 rispettivament; (d) ritratt tal-persuna li tkun se tiġi riammessa. 2. Sa fejn hu possibbli, l-applikazzjoni għar-riammissjoni għandu jkollha wkoll l-informazzjoni addizzjonali li ġejja: (a) dikjarazzjoni li tindika li l-persuna li għandha tiġi trasferita jista’ jkollha bżonn għajnuna jew kura, bil-kundizzjoni li l-persuna kkonċernata tkun tat il-kunsens espliċitu tagħha għad-dikjarazzjoni; (b) l-indikazzjoni ta’ kull miżura oħra ta’ protezzjoni jew sigurtà partikolari, jew ta’ informazzjoni dwar is-saħħa tal-persuna, li jistgħu jkunu meħtieġa għat-trasferiment tagħha. 3. Formola komuni li għandha tintuża għall-applikazzjonijiet għar-riammissjoni tinsab fl-Anness 5 ta’ dan il-Ftehim. 4. L-applikazzjonijiet għar-riammissjoni jistgħu jiġu ppreżentati bi kwalunkwe mezz ta' komunikazzjoni, inklużi l-mezzi elettroniċi jew il-faks. Artikolu 8 Mezzi ta’ prova tan-nazzjonalità 1. Il-prova tan-nazzjonalità skont l-Artikolu 2(1) u l-Artikolu 4(1) tista’ b’mod partikolari tiġi provduta permezz tad-dokumenti elenkati fl-Anness 1 ta’ dan il-Ftehim, anki meta l-perjodu ta’ validità tagħhom ikun skada. Jekk jiġu ppreżentati dawn id-dokumenti, l-Istati Membri u l-Kap Verde għandhom jirrikonoxxu b'mod reċiproku n-nazzjonalità mingħajr ħtieġa ta’ investigazzjoni ulterjuri. Il-prova tan-nazzjonalità ma tistax tiġi provduta permezz ta’ dokumenti foloz. 2. Il-prova prima facie tan-nazzjonalità rikjesta fl-Artikolu 2(1) u l-Artikolu 4(1) tista' tiġi provduta, b’mod partikolari, permezz tad-dokumenti elenkati fl-Anness 2 ta' dan il-Ftehim, anki jekk il-perjodu ta' validità tagħhom ikun skada. Jekk jiġu ppreżentati dawn id-dokumenti, l-Istati Membri u l-Kap Verde għandhom iqisu li n-nazzjonalità ġiet stabbilita, sakemm ma jkunux jistgħu jippruvaw mod ieħor. Il-prova prima facie tan-nazzjonalità ma tistax tiġi provduta permezz ta’ dokumenti foloz. 3. Jekk ma jkun jista’ jiġi ppreżentat l-ebda wieħed mid-dokumenti elenkati fl-Annessi 1 jew 2, il-missjoni diplomatika jew l-uffiċċju konsulari kompetenti tal-Istat Rikjest, b’talba tal-Istat Rikjedenti li għandha tiġi inkluża fl-applikazzjoni għar-riammissjoni, għandhom jagħmlu l-arranġamenti meħtieġa biex issir intervista lill-persuna li tkun se tiġi riammessa mingħajr dewmien żejjed, u l-aktar tard fi żmien tlett ijiem kalendarji mill-jum li fih tkun ġiet ippreżentata l-applikazzjoni, sabiex tiġi stabbilita n-nazzjonalità tagħha. Il-proċedura applikabbli għal dawn l-intervisti tista’ tiġi stabbilita fil-Protokolli ta’ applikazzjoni previsti fl-Artikolu 19 ta’ dan il-Ftehim. Artikolu 9 Mezzi ta’ provi dwar iċ-ċittadini ta' pajjiż terz u l-persuni apolidi 1. Il-prova tal-kundizzjonijiet ta' riammissjoni taċ-ċittadini tal-pajjiżi terzi u l-persuni apolidi msemmijin fl-Artikolu 3(1) u l-Artikolu 5(1), għandha tiġi provduta b’mod partikolari permezz tal-evidenza elenkata fl-Anness 3 ta’ dan il-Ftehim. Din ma tistax tiġi provduta permezz ta’ dokumenti foloz. Tali prova għandha tiġi rikonoxxuta reċiprokament mill-Istati Membri u mill-Kap Verde mingħajr ħtieġa ta’ ebda investigazzjoni ulterjuri. 2. Il-prova prima facie tal-kundizzjonijiet għar-riammissjoni taċ-ċittadini tal-pajjiżi terzi u l-persuni apolidi msemmijin fl-Artikolu 3(1) u l-Artikolu 5(1), għandha tiġi provduta b’mod partikolari permezz tal-evidenza elenkata fl-Anness 4 ta’ dan il-Ftehim. Din ma tistax tiġi pprovduta permezz ta’ dokumenti foloz. Meta tiġi ppreżentata din l-evidenza prima facie, l-Istati Membri u l-Kap Verde għandhom iqisu li l-kundizzjonijiet ġew stabbiliti, sakemm ma jkunux jistgħu jipprovaw mod ieħor. 3. L-illegalità tad-dħul, il-preżenza jew ir-residenza għandha tiġi stabbilita permezz ta’ dokumenti tal-ivvjaġġar tal-persuna kkonċernata li fihom hija nieqsa l-viża jew l-permess ta' residenza meħtieġa għat-territorju tal-Istat Rikjedenti. Dikjarazzjoni mill-Istat Rikjedenti li l-persuna kkonċernata nstabet mingħajr id-dokumenti tal-ivvjaġġar, il-viża jew il-permess ta’ residenza meħtieġa għandha wkoll tkun ta' prova prima facie tad-dħul, il-preżenza jew ir-residenza illegali. Artikolu 10 Limiti ta’ żmien 1. L-applikazzjoni għar-riammissjoni ta’ ċittadin ta' pajjiż terz jew ta' persuna apolidi għandha tkun ippreżentata lill-awtorità kompetenti tal-Istat Rikjest mhux aktar tard minn sena wara li l-awtorità kompetenti tal-Istat Rikjedenti tkun saret taf li l-persuna kkonċernata ma tissodisfax jew ma għadhiex tissodisfa l-kundizzjonijiet fis-seħħ għad-dħul, il-preżenza jew ir-residenza. Fejn ikun hemm ostakli fattwali jew legali li jżommu l-applikazzjoni milli ssir fil-ħin, it-terminu ta' żmien għandu, b’talba tal-Istat Rikjedenti, jiġi estiż iżda dan biss sakemm l-ostakli ma jibqgħux jeżistu. 2. It-tweġiba għal kwalunkwe applikazzjoni għar-riammissjoni għandha tiġi provduta bil-miktub: – fi żmien jumejn ta’ xogħol jekk l-applikazzjoni tkun saret skont il-proċedura aċċellerata (l-Artikolu 6(5)); – fi żmien tmint ijiem fil-każijiet l-oħra kollha. Dan it-terminu jibda jgħodd mid-data tal-wasla tal-applikazzjoni għar-riammissjoni. Jekk ma jkunx hemm tweġiba f’dan il-limitu ta’ żmien, it-trasferiment jitqies li jkun ġie approvat. It-tweġibiet għall-aplikazzjonijiet għar-riammissjoni jistgħu jkunu ppreżentati bi kwalunkwe mezz ta' komunikazzjoni, inklużi l-mezzi elettroniċi jew il-faks. 3. Ir-rifjut ta' kwalunkwe applikazzjoni għar-riammissjoni għandu jiġi ġustifikat bil-miktub. 4. Wara li tkun ingħtat l-approvazzjoni ta’ riammissjoni jew, fejn xieraq, wara li jiskadi t-terminu stabbilit fil-paragrafu 2, il-persuna kkonċernata għanda tiġi ttrasferita fi żmien tliet xhur. B’talba tal-Istat Rikjedenti, dan it-terminu jista’ jiġi estiż biż-żmien li hemm bżonn biex jiġu ttrattati l-ostakoli legali jew prattiċi. Artikolu 11 Arranġamenti tat-trasferiment u modi ta' trasport 1. Bla ħsara għall-Artikolu 6(2) u (3), qabel ir-ripatrijazzjoni ta’ persuna, l-awtoritajiet kompetenti tal-Istat Rikjedenti għandhom jikkomunikaw bil-miktub lill-awtoritajiet kompetenti tal-Istat Rikjest mill-inqas 48 siegħa minn qabel, id-data ta' trasferiment, il-punt ta' qsim tal-fruntiera, l-iskorti possibbli u informazzjoni oħra rigward it-trasferiment. 2. It-trasport jista’ jsir bl-ajru jew bil-baħar. Ir-ripatrijazzjoni bl-ajru ma għandux isir bilfors permezz tat-trasportaturi nazzjonali tal-Kap Verde jew l-Istati Membri u jista’ jsir bl-użu ta’ titjiriet skedati jew b’titjiriet ta’ ajruplani mikrija. Fil-każ ta’ ripatrijazzjoni bl-iskorta, dawn l-iskorti ma għandhomx ikunu limitati għal persuni awtorizzati tal-Istat Rikjedenti, kemm-il darba huma persuni awtorizzati mill-Kap Verde jew minn kwalunkwe Stat Membru. Artikolu 12 Riammissjoni bi żball L-Istat Rikjedenti għandu jieħu lura lil kwalunkwe persuna li ġiet riammessa mill-Istat Rikjest, jekk jiġi stabbilit, fi żmien tliet xhur wara t-trasferiment tal-persuna kkonċernata, li r-rekwiżiti stabbiliti fl-Artikoli minn 2 sa 5 ta’ dan il-Ftehim ma ġewx issodisfati. F'dawn il-każijiet ir-regoli proċedurali ta' dan il-Ftehim għandhom japplikaw mutatis mutandis u għandha tiġi provduta l-informazzjoni kollha disponibbli li tirrigwarda l-identità u n-nazzjonalità reali tal-persuna li għandha tittieħed lura. Taqsima IV Operazzjonijiet ta’ Tranżitu Artikolu 13 Prinċipji 1. L-Istati Membri u l-Kap Verde għandhom jirrestrinġu t-tranżitu ta' ċittadini ta' pajjiżi terzi u ta’ persuni apolidi għall-każijiet fejn dawn il-persuni ma jistgħux jintbagħtu lura direttament lejn l-Istat tad-destinazzjoni. 2. Madankollu, il-Kap Verde għandu jawtorizza t-tranżitu ta’ ċittadini ta’ pajjiżi terzi jew persuni apolidi jekk Stat Membru jitlob dan, u Stat Membru għandu jawtorizza t-tranżitu ta’ ċittadini ta’ pajjiżi terzi jew persuni apolidi jekk il-Kap Verde jitlob dan, sakemm ikunu żgurati t-tkomplija tal-vjaġġ fi Stati ta’ tranżitu oħrajn possibbli u r-riammissjoni mill-Istat ta’ destinazzjoni. 3. It-tranżitu jista’ jiġi rifjutat mill-Kap Verde jew minn Stat Membru: (a) jekk iċ-ċittadin ta’ pajjiż terz jew persuna apolidi hija f’riskju li tkun soġġetta għat-tortura jew trattament jew kastig inuman jew degradanti jew il-piena tal-mewt jew persekuzzjoni minħabba r-razza, ir-reliġjon, in-nazzjonalità, is-sħubija f’xi grupp soċjali partikolari jew konvinzjoni politika tagħha fl-Istat ta’ destinazzjoni jew Stat ieħor ta’ tranżitu; jew (b) jekk iċ-ċittadin ta’ pajjiż terz jew il-persuna apolidi jkunu soġġetti għal sanzjonijiet kriminali fl-Istat Rikjest jew f’xi Stat ieħor ta’ tranżitu; jew (c) minħabba raġunijiet ta’ saħħa pubblika, sigurtà domestika, ordni pubblika jew interessi oħra nazzjonali tal-Istat Rikjest. 4. Il-Kap Verde jew Stat Membru jista’ jirrevoka kull awtorizzazzjoni maħruġa jekk iċ-ċirkostanzi msemmija fil-paragrafu 3, jirriżultaw jew jiġu fid-deher aktar tard li jkunu ta’ xkiel fl-operazzjoni ta’ tranżitu, jew jekk it-tkomplija tal-ivvjaġġar fi Stati ta’ tranżitu possibbli jew ir-riammissjoni mill-Istat ta’ destinazzjoni ma jkunx/tkunx aktar żgurat/a. F’dan il-każ, l-Istat Rikjedenti għandu jieħu lura ċ-ċittadin ta' pajjiż terz jew il-persuna apolidi, jekk meħtieġ u mingħajr dewmien. Artikolu 14 Proċedura ta' tranżitu 1. Kull applikazzjoni għal tranżitu għandha tkun ippreżentata lill-awtoritajiet kompetenti tal-Istat Rikjest bil-miktub u għandu jkollha l-informazzjoni li ġejja: (a) it-tip ta’ tranżitu (bl-ajru, bil-baħar jew bl-art), l-Istati l-oħra possibbli ta’ tranżitu u d-destinazzjoni finali prevista; (b) id-dettalji tal-persuna kkonċernata (pereżempju l-kunjom, l-isem, kunjom xbubitha, l-ismijiet l-oħra użati/li bihom kienet magħrufa jew psewdonimi, id-data tat-twelid is-sess u – fejn possibbli – il-post tat-twelid, in-nazzjonalità, il-lingwa, it-tip u n-numru tad-dokument tal-ivvjaġġar); (c) fejn hu maħsub li se jkun il-punt tad-dħul, id-data tat-trasferiment u l-użu possibbli tal-iskorti; (d) dikjarazzjoni li tispeċifika li, fil-fehma tal-Istat Rikjedenti, il-kundizzjonijiet imsemmijin fl-Artikolu 13(2) jkunu ssodisfati, u li ma tkun magħrufa ebda raġuni għal rifjut skont l-Artikolu 13(3). Formola komuni li għandha tintuża għall-applikazzjonijiet ta' tranżitu hija mehmuża bħala l-Anness 6 ta' dan il-Ftehim. L-applikazzjonijiet ta’ tranżitu jistgħu jkunu ppreżentati bi kwalunkwe mezz ta' komunikazzjoni, inklużi l-mezzi elettroniċi jew il-faks. 2. Fi żmien tlett ijiem ta’ xogħol mill-wasla tal-applikazzjoni, l-Istat Rikjest għandu jinforma bil-miktub lill-Istat Rikjedenti dwar l-ammissjoni, jikkonferma l-punt tad-dħul tal-fruntiera u d-data ppjanata tal-ammissjoni, jew jinfurmah dwar ir-rifjut tal-ammissjoni u r-raġunijiet għal dan ir-rifjut. Jekk ma tingħata ebda tweġiba fi żmien tlett ijiem ta' xogħol, it-tranżitu jkun meqjus li jkun approvat. It-tweġibiet għall-applikazzjonijiet għat-tranżitu jistgħu jkunu ppreżentati bi kwalunkwe mezz ta' komunikazzjoni, inklużi l-mezzi elettroniċi jew il-faks. 3. Jekk l-operazzjoni ta’ tranżitu ssir bl-ajru, il-persuna li tkun se tkun riammessa u l-iskorti possibbli jkunu eżentati milli jkollhom viża ta’ tranżitu tal-ajruport. Jekk l-operazzjoni ta’ tranżitu lejn id-destinazzjoni finali ma tkunx tista’ titkompla bil-mod previst għal raġunijiet ta’ forza maġġuri, jekk meħtieġ, l-Istat Rikjest għandu joħroġ il-viża rikjesta mingħajr dewmien lill-persuna li għandha tiġi riammessa u lill-iskorti possibbli għall-perjodu meħtieġ għall-operazzjoni ta' tranżitu. 4. L-awtoritajiet kompetenti tal-Istat Rikjest għandhom, wara konsultazzjonijiet reċiproċi, jassistu fl-operazzjonijiet ta’ tranżitu, partikolarment permezz tas-sorveljanza tal-persuni kkonċernati u l-għoti ta’ faċilitajiet xierqa għal dak l-iskop. Taqsima V Spejjeż Artikolu 15 L-ispejjeż tat-trasport u tat-tranżitu Bla ħsara għad-dritt tal-awtoritajiet kompetenti li jirkupraw l-ispejjeż marbuta mar-riammissjoni mill-persuna li għandha tiġi riammessa jew minn partijiet terzi, l-ispejjeż kollha tat-trasport mġarrba sal-fruntiera tal-Istat tad-destinazzjoni finali li huma relatati mal-operazzjonijiet ta' riammissjoni u ta’ tranżitu skont dan il-Ftehim għandhom jitħallsu mill-Istat Rikjedenti. Taqsima VI Protezzjoni tad-dejta u klawsola ta' nuqqas ta' effett Artikolu 16 Protezzjoni tad-Dejta Il-komunikazzjoni tad-dejta personali għandha sseħħ biss jekk komunikazzjoni bħal din hija meħtieġa għall-implimentazzjoni ta’ dan il-Ftehim mill-awtoritajiet kompetenti tal-Kap Verde jew Stat Membru skont il-każ. L-ipproċessar tad-dejta personali, f’dan il-każ partikolari, għandu jkun soġġett għal-liġijiet nazzjonali tal-Kap Verde u, fejn il-kontrollur huwa awtorità kompetenti ta’ Stat Membru, għad-dispożizzjonijiet tad-Direttiva 95/46/KE u tal-liġi nazzjonali adottata minn dak l-Istat Membru skont din id-direttiva. Barra minn hekk, għandhom japplikaw il-prinċipji li ġejjin: (a) id-dejta personali għandha tiġi pproċessata b’mod ġust u legali; (b) id-dejta personali għandha tinġabar għall-għan speċifiku, espliċitu u leġittimu tal-implimentazzjoni ta' dan il-Ftehim u ma tistax terġa' tiġi pproċessata mill-awtorità li tkun qed tikkomunikaha u lanqas mill-awtorità li tkun qed tirċiviha b'mod inkompatibbli ma' dak l-għan; (c) id-dejta personali għandha tkun adekwata, relevanti u mhux eċċessiva fir-relazzjoni tal-għan għalxiex qed tiġi miġbura u/jew ipproċessata aktar; b’mod partikolari, id-dejta personali kkomunikata tista’ tkun biss dwar dan li ġej: – id-dettalji tal-persuna li tkun se tiġi ttrasferita (pereżempju l-kunjom, l-isem, xi ismijiet preċedenti, l-ismijiet l-oħra użati/li bihom kienet magħrufa jew psewdonimi, is-sess, l-istat ċivili, id-data u l-post tat-twelid, in-nazzjonalità attwali u dik preċedenti jekk ikun il każ), – il-passaport, il-karta tal-identità jew il-liċenzja tas-sewqan (in-numru, il-perjodu ta’ validità, id-data tal-ħruġ, l-awtorità tal-ħruġ, il-post tal-ħruġ), – il-postijiet ta' permanenza u l-itinerarji, – informazzjoni oħra li tkun meħtieġa biex tiġi identifikata l-persuna li tkun se tiġi trasferita jew biex jiġu eżaminati l-ħtiġijiet għar-riammissjoni skont dan il-Ftehim; (d) id-dejta personali għandha tkun eżatta u, fejn meħtieġ, aġġornata; (e) id-dejta personali għandha tinżamm b’mod li jippermetti l-identifikazzjoni tal-persuni kkonċernati għal mhux aktar mill-perjodu neċessarju għall-fini li għalih tkun inġabret id-dejta jew li kompliet tiġi pproċessata; (f) kemm l-awtorità li tikkomunika d-dejta personali kif ukoll l-awtorità li tirċeviha għandhom jieħdu kull pass raġonevoli biex jiżguraw kif xieraq il-korrezzjoni, it-tħassir jew l-imblukkar tad-dejta personali fejn l-ipproċessar tagħha ma jħarisx id-dispożizzjonijiet ta’ dan l-Artikolu, b’mod partikolari għaliex dik id-dejta mhijiex xierqa, rilevanti, preċiża jew għaliex hija eċċessiva fir-rigward tal-iskop tal-ipproċessar. Dan jinkludi n-notifika lill-parti l-oħra ta' kwalunkwe reviżjoni, tħassir jew ibblokkjar; (g) b’talba, l-awtorità destinatarja għandha tinforma lill-awtorità li tikkomunika bl-użu tad-dejta kkomunikata u bir-riżultati miksuba minnha; (h) id-dejta personali tista' tiġi kkomunikata biss lill-awtoritajiet kompetenti. Il-komunikazzjoni ulterjuri tagħha lil korpi oħra tinħtieġ il-kunsens bil-quddiem tal-awtorità li tkun qed tikkomunikaha; (i) l-awtorità li tikkomunika u l-awtorità destinatarja huma obbligati li jagħmlu reġistrazzjoni bil-miktub tal-komunikazzjoni u tal-irċevuta tad-dejta personali. Artikolu 17 Klawsola ta’ nuqqas ta’ effett 1. Dan il-ftehim għandu jkun bla ħsara għad-drittijiet, l-obbligi u r-responsabbiltajiet tal-Unjoni, l-Istati Membri u l-Kap Verde li jirriżultaw mil-liġi lnternazzjonali fosthom minn konvenzjonijiet internazzjonali li jkunu parteċipanti fihom, b’mod partikolari: – il-Konvenzjoni tat-28 ta’ Lulju 1951 dwar l-Istatus tar-Refuġjati kif emendata bil-Protokoll tal-31 ta’ Jannar 1967 dwar l-Istat tar-Refuġjati, – il-Konvenzjoni Ewropea tal-4 ta’ Novembru 1950 dwar il-Protezzjoni tad-Drittijiet tal-Bniedem u l-Libertajiet Fundamentali, – il-konvenzjonijiet internazzjonali li jiddeterminaw l-Istat responsabbli li jeżamina l-applikazzjonijiet għall-ażil li jkunu ġew ippreżentati, – il-Konvenzjoni tal-10 ta’ Diċembru 1984 kontra t-Tortura u t-Trattament jew Kastig ieħor Kiefer, Inuman jew Degradanti, – il-konvenzjonijiet internazzjonali dwar l-estradizzjoni u t-tranżitu, – il-konvenzjonijiet u l-ftehimiet internazzjonali multilaterali dwar ir-riammissjoni ta’ persuni ta’ nazzjonalità barranija. 2. Xejn f’dan il-Ftehim ma għandu jrażżan ir-ritorn ta’ persuna b’arranġamenti oħrajn formali jew informali bejn l-Istat Rikjest u l-Istat Rikjedenti. Taqsima VII Implimentazzjoni u applikazzjoni Artikolu 18 Kumitat konġunt għar-riammissjoni 1. Il-Partijiet Kontraenti għandhom jipprovdu għajnuna reċiproka fl-applikazzjoni u l-interpretazzjoni ta’ dan il-Ftehim. Għal dan il-għan, huma għandhom jaħtru Kumitat Konġunt għar-Riammissjoni (minn issa ’l quddiem imsejjaħ “il-Kumitat”) li se jkollu, b’mod partikolari, il-kompitu: (a) li jissorvelja l-applikazzjoni ta’ dan il-Ftehim; (b) li jiddeċiedi dwar l-arranġamenti neċessarji għall-implimentazzjoni b’mod uniformi ta’ dan il-Ftehim; (c) jara li jkun hemm skambju ta’ informazzjoni regolari dwar il-Protokolli tal-implimentazzjoni mfassla mill-Istati Membri diversi u l-Kap Verde skont l-Artikolu 19; (d) li jirrakkomanda emendi għal dan il-Ftehim u l-Annessi tiegħu. 2. Id-deċiżjonijiet tal-Kumitat għandhom jorbtu lill-Partijiet Kontraenti. 3. Il-kumitat għandu jkun magħmul minn rappreżentanti tal-Unjoni u l-Kap Verde. 4. Il-Kumitat għandu jiltaqa’ meta meħtieġ b’talba ta’ waħda mill-Partijiet Kontraenti. 5. Il-Kumitat għandu jistabbilixxi r-regoli ta’ proċedura tiegħu. Artikolu 19 Protokolli ta' applikazzjoni 1. B’talba ta’ Stat Membru jew tal-Kap Verde, il-Kap Verde u dan l-Istat Membru għandhom iħejju Protokoll ta’ applikazzjoni li għandu, fost oħrajn, ikopri r-regoli dwar: (a) il-ħatra tal-awtoritajiet kompetenti, il-punti tal-qsim tal-fruntiera u l-iskambju ta’ punti ta’ kuntatt; (b) il-kundizzjonijiet li japplikaw għar-ritorn bi skorta, inkluż it-tranżitu bi skorta ta’ ċittadini ta’ pajjiżi terzi u persuni apolidi; (c) il-mezzi u d-dokumenti minbarra dawk elenkati fl-Annessi minn 1 sa 4 ta’ dan il-Ftehim; (d) il-modalitajiet għar-riammissjoni bi proċedura aċċellerata; (e) il-proċedura għall-intervisti. 2. Il-protokolli ta' applikazzjoni msemmija fil-paragrafu 1 għandhom jidħlu fis-seħħ biss wara li l-Kumitat tar-Riammissjoni, imsemmi fl-Artikolu 18 ikun ġie notifikat dwarhom. 3. Il-Kap Verde jaqbel li għandha tiġi applikata kwalunkwe dispożizzjoni ta’ Protokoll ta’ applikazzjoni magħmul ma’ Stat Membru partikolari wkoll fir-relazzjonijiet tiegħu ma’ kwalunkwe Stat Membru ieħor b’talba minn dan tal-aħħar. Artikolu 20 Relazzjoni mal-ftehimiet jew l-arranġamenti bilaterali dwar ir-riammissjoni tal-Istati Membri Id-dispożizzjonijiet ta' dan il-Ftehim għandu jkollhom preċedenza fuq id-dispożizzjonijiet ta' kull strument legalment vinkolanti dwar ir-riammissjoni ta' persuni li jirresjedu mingħajr awtorizzazzjoni, li jkun ġie jew jista' jiġi konkluż, skont l-Artikolu 19, bejn l-Istati Membri u l-Kap Verde, u dan safejn id-dispożizzjonijiet ta' dawn l-istrumenti jkunu inkompatibbli ma' dawk ta' dan il-Ftehim. Taqsima VIII dispożizzjonijiet finali Artikolu 21 Applikazzjoni territorjali 1. Soġġett għall-paragrafu 2, dan il-ftehim għandu japplika fit-territorju li fih huma applikabbli t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea u għat-territorju tal-Kap Verde. 2. Dan il-Ftehim għandu japplika fit-territorju tal-Irlanda u tar-Renju Unit biss jekk issir notifika indirizzata mill-Unjoni Ewropea lill-Kap Verde dwar dan. Dan il-Ftehim ma għandux japplika fit-territorju tar-Renju tad-Danimarka. Artikolu 22 Dħul fis-seħħ, tul ta' żmien u terminazzjoni tal-Ftehim 1. Dan il-Ftehim għandu jiġi rratifikat jew approvat mill-Partijiet Kontraenti skont il-proċeduri rispettivi tagħhom. 2. Dan il-Ftehim għandu jidħol fis-seħħ fl-ewwel jum tat-tieni xahar wara d-data li fiha l-Partijiet Kontraenti jinnotifikaw lil xulxin li l-proċeduri msemmija fil-paragrafu 1 intemmu. 3. Dan il-Ftehim jibda japplika għall-Irlanda u r-Renju Unit fl-ewwel jum tat-tieni xahar wara d-data tan-notifika msemmija fl-Artikolu 21(2). 4. Dan il-Ftehim huwa konkluż għal żmien illimitat. 5. Kull Parti Kontraenti tista' tiċħad dan il-Ftehim billi b'mod uffiċjali tinnotifika lill-Parti Kontraenti l-oħra. Dan il-Ftehim ma għandux jibqa' japplika wara sitt xhur mid-data ta' dik in-notifika. Artikolu 23 Annessi L-Annessi minn 1 sa 6 għandhom jifformaw parti integrali ta’ dan il-Ftehim. Magħmul fi …, fil-…, f’żewġ kopji bil-lingwa Ġermaniża, Ingliża, Bulgara, Daniża, Spanjola, Estonjana, Finlandiża, Franċiża, Griega, Ungeriża, Taljana, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Svediża u Ċeka b’kull test ikun ugwalment awtentiku. Għall-Unjoni Ewropea (…) || Għar-Repubblika tal-Kap Verde (…) ANNESS 1 Lista komuni tad-dokumenti li l-preżentazzjoni tagħhom hija kkunsidrata bħala prova tan-nazzjonalità (L-Artikoli 2(1), 4(1) u 8(1)) Meta l-Istat Rikjest huwa jew wieħed mill-Istati Membri jew il-Kap Verde: – Passaport ta' kull tip (nazzjonali, diplomatiku, tas-servizz, kollettivi u passaporti alternattivi inklużi l-passaporti tat-tfal), – laissez-passer maħruġ mill-Istat Rikjest, – karta tal-identità ta' kwalunkwe tip (inklużi dawk temporanji u provviżorji), – ktejjeb u karta tal-identità militari, – ktejjeb professjonali marittimu u ktejjeb tal-baħħara, – ċertifikati taċ-ċittadinanza u dokumenti uffiċjali oħrajn li jsemmu jew li jindikaw iċ-ċittadinanza b’mod ċar, Meta l-Istat Rikjest ikun il-Kap Verde: – - il-konferma tal-identità b’riżultat ta' tfittxija magħmula fis-Sistema ta' Informazzjoni dwar il-Viża[6], – fil-każ ta' Stati Membri li ma jużawx is-Sistema ta' Informazzjoni dwar il-Viża, identifikazzjoni pożittiva stabbilita mill-informazzjoni miżmuma mill-Istati Membri dwar l-applikazzjonijiet għall-viża. Meta l-Istat Rikjest huwa wieħed mill-Istati Membri – identifikazzjoni pożittiva stabbilita minn informazzjoni miżmuma mill-Kap Verde dwar l-applikazzjonijiet għall-viża. ANNESS 2 Lista komuni tad-dokumenti li l-preżentazzjoni tagħhom hija kkunsidrata bħala prova prima facie tan-nazzjonalità (L-Artikoli 2(1), 4(1) u 8(2)) – Fotokopji ta' kwalunkwe mid-dokumenti elenkati fl-Anness 1 ta' dan il-Ftehim, – liċenzja tas-sewqan jew fotokopja tagħha, – ċertifikati tat-twelid jew fotokopja tiegħu, – karta tas-servizz ta’ kumpanija jew fotokopja tagħha, – dikjarazzjoni ta’ xhieda, – dikjarazzjoni magħmula mill-persuna kkonċernata u l-lingwa mitkellma minnu jew minnha, anki permezz ta’ riżultat ta’ test uffiċjali, – marki tas-swaba, – kwalunkwe dokument ieħor li jista' jgħin sabiex tiġi stabbilita n-nazzjonalità tal-persuna kkonċernata. ANNESS 3 Lista komuni tad-dokumenti li huma kkunsidrati bħala prova tal-kundizzjonijiet għar-riammissjoni taċ-ċittadini ta' pajjiżi terzi u l-persuni apolidi (L-Artikoli 3(1), 5(1) u 9(1)) – Viża flimkien ma’ prova tad-dħul fit-territorju tal-Istat Rikjest u/jew permess ta’ residenza maħruġ mill-Istat Rikjest. – timbru tad-dħul/tluq jew endorsjar simili fid-dokument tal-ivvjaġġar tal-persuna kkonċernata jew evidenza oħra tad-dħul/ħruġ (pereżempju dik fotografika), – dokumenti, ċertifikati u kontijiet ta’ kwalunkwe tip (pereżempju kontijiet tal-lukandi, karti tal-appuntament għat-tobba/dentisti, karti ta’ dħul għal istituzzjonijiet pubbliċi/privati, ftehimiet tal-kiri tal-karozzi, irċevuti tal-karti tal-kreditu, eċċ.) li juru b’mod ċar li l-persuna kkonċernata qagħdet fit-territorju tal-Istat Rikjest, – biljetti bl-isem u/jew listi tal-passiġġieri ta’ passaġġi bl-ajru, bil-ferrovija, bil-kowċ jew bil-baħar li juru l-preżenza u l-itinerarju tal-persuna kkonċernata fit-territorju tal-Istat Rikjest, – informazzjoni li turi li l-persuna kkonċernata użat is-servizzi ta’ gwida jew aġenzija tal-ivvjaġġar, – dikjarazzjonijiet uffiċjali magħmula, partikolarment, mill-impjegati tal-awtorità tal-fruntieri u xhieda oħrajn li jistgħu jixhdu li l-persuna kkonċernata qasmet il-fruntiera, – dikjarazzjoni uffiċjali magħmula mill-persuna kkonċernata fi proċeduri ġudizzjarji jew amministrattivi. ANNESS 4 Lista komuni tad-dokumenti li huma kkunsidrati bħala evidenza prima facie tal-kundizzjonijiet għar-riammissjoni taċ-ċittadini ta' pajjiżi terzi u persuni apolidi (L-Artikoli 3(1), 5(1) u 9(2)) – Viża maħruġa mill-Istat Rikjest, – Deskrizzjoni maħruġa mill-awtoritajiet kompetenti ta’ dan l-Istat tal-post u ċ-ċirkostanzi li l-persuna kkonċernata tkun inqabdet fihom wara li tkun daħlet fit-territorju tal-Istat Rikjedenti, – informazzjoni dwar l-identità u/jew permanenza ta’ persuna li tkun ġiet pprovduta minn organizzazzjoni internazzjonali (pereżempju l-UNHCR), – rapporti/konferma ta' informazzjoni minn membri tal-familja, persuni li jakkumpanjaw fl-ivvjaġġar, eċċ., – dikjarazzjoni tal-persuna kkonċernata, – marki tas-swaba. ANNESS 5 || || [L-Emblema tar-Repubblika tal-Kap Verde] || ..............................................................………… ................................................................……….… || .................................................................…….. (Post u data) (Titolu tal-awtorità rikjedenti) || Referenza: .............................................…………… Destinatarju ................................................................……….… || ................................................................……….… ................................................................………… (Titolu tal-awtorità rikjesta) || q PROĊEDURA AĊĊELLERATA (l-Artikolu 6(5)) q TALBA GĦALL-INTERVISTÀ (l-Artikolu 8(3)) APPLIKAZZJONI GĦAR-RIAMMISSJONI ppreżentata skont l-Artikolu 7 tal-Ftehim ta' … bejn l-Unjoni Ewropea u r-Repubblika tal-Kap Verde dwar r-riammissjoni ta’ persuni li jirrisjedu mingħajr awtorizzazzjoni A. Dettalji Personali 1. Kunjom u ismijiet (agħmel linja taħt il-kunjom): ...........................................................……………………………… 2. Kunjom xbubitek: ...........................................................……………………………… 3. Data u post tat-twelid: ...........................................................……………………………… || Ritratt 4. Sess u deskrizzjoni fiżika (tul, kulur tal-għajnejn, marki distintivi eċċ.): …………………………………………………………………………………………...................…………………. 5. Ismijiet preċedenti, ismijiet oħra użati/li magħruf/a bihom jew psewdonimi: …………………………………………………………………………………………...................…………………. 6. Nazzjonalità u lingwa: …………………………………………………………………………………………...................…………………. 7. Stat ċivili: ð miżżewweġ/miżżewġa ð ġuvni/xebba ð divorzjat/a ð armel/armla Jekk miżżewweġ/miżżewġa: isem il-konjugi .............................................................................................................................. Ismijiet u etajiet tat-tfal (jekk hemm) ...........................................................………………...............................................……………………………… ...........................................................………………...............................................……………………………… ...........................................................………………...............................................……………………………… 8. L-aħħar indirizz fl-Istat Rikjedenti: ...........................................................………………...............................................……………………………… B. Dettalji Personali tal-Konjugi (jekk applikabbli) 1. Kunjoni u ismijiet (agħmel linja taħt il-kunjom): ...........................................................……………….......................................................……………………………… 2. Kunjom xbubitek: ...........................................................………………......................................................……………………………… 3. Data u post tat-twelid: …………………………............................................................……………………………… 4. Sess u deskrizzjoni fiżika (tul, kulur tal-għajnejn, marki distintivi eċċ.): ...........................................................………………......................................................……………………………… 5. Ismijiet preċedenti, ismijiet oħra użati/li magħruf/a bihom jew psewdonimi: ...........................................................………………......................................................……………………………… 6. Nazzjonalità u lingwa: ...........................................................………………......................................................……………………………… C. Dettalji personali tal-Ulied (Jekk applikabbli) 1. Kunjom u ismijiet (agħmel linja taħt il-kunjom): ...........................................................………………......................................................……………………………… 2. Data u post tat-twelid: …………………………............................................................……………………………… 3. Sess u deskrizzjoni fiżika (tul, kulur tal-għajnejn, marki distintivi eċċ.): ...........................................................………………......................................................……………………………… 4. Nazzjonalità u lingwa: ...........................................................………………......................................................……………………………… D. Indikazzjonijiet speċjali dwar il-persuna trasferita 1. Stat ta’ saħħa (pereżempju, kura medika partikolari li possibbilment tkun għaddejja; isem Latin ta’ mard li jittieħed): ...........................................................………………......................................................……………………………… 2. Raġunijiet biex il-persuna titqies partikolarment perikoluża (pereżempju, suspettata b'reat gravi; imġiba aggressiva): ...........................................................………………......................................................……………………………… E. Mezzi ta’ provi mehmuża 1. .................................................................………… (Nru tal-Passaport) || ......................................................................………… (data u post tal-ħruġ) ..................................................................………… (awtorità li ħarġitu) || ......................................................................……….. (data tal-iskadenza) 2. .................................................................………… (Nru tal-Karta tal-Identità) || ......................................................................………… (data u post tal-ħruġ) ..................................................................………… (awtorità li ħarġitu) || ......................................................................……….. (data tal-iskadenza) 3. .................................................................………… (Nru tal-liċenzja tas-sewqan) || ......................................................................………... (data u post tal-ħruġ) ..................................................................………… (awtorità li ħarġitu) || ......................................................................……….. (data tal-iskadenza) 4. .................................................................………… (Nru ta’ dokument ieħor uffiċjali) || ......................................................................………… (data u post tal-ħruġ) ..................................................................………… (awtorità li ħarġitu) || ......................................................................……….. (data tal-iskadenza) F. Osservazzjonijiet ....................................................................................................................................................................…………… ....................................................................................................................................................................…………… ....................................................................................................................................................................…………… ....................................................................................................................................................................…………… ....................................................................................................................................................................…………… ....................................................................................................................................................................…………… ....................................................................................................................................................................…………… ................................................... (Firma) (Siġill/timbru) ANNESS 6 || || [L-Emblema tar-Repubblika tal-Kap Verde] || ..............................................................………… ................................................................……….. || .................................................................……… (Post u data) (Titolu tal-awtorità rikjedenti) || Referenza ................................................................………… Destinatarju ................................................................…………. || ................................................................………… ................................................................………… (Titolu tal-awtorità rikjesta) || APPLIKAZZJONI GĦAL TRANŻITU ppreżentata skont l-Artikolu 14 tal-Ftehim ta' … bejn l-Unjoni Ewropea u r-Repubblika tal-Kap Verde dwar r-riammissjoni ta’ persuni li jirrisjedu mingħajr awtorizzazzjoni A. Dettalji Personali 1. Kunjom u ismijiet (agħmel linja taħt il-kunjom): ............................................................................ 2. Kunjom xbubitek: ............................................................................ 3. Data u post tat-twelid: …......................................................................... || Ritratt 4. Sess u deskrizzjoni fiżika (tul, kulur tal-għajnejn, marki distintivi eċċ.): ……………………………………………………………………………………………………………. 6. Ismijiet preċedenti, ismijiet oħra użati/li magħruf/a bihom jew psewdonimi: ……………………………………………………………………………………………………………. 7. Nazzjonalità u lingwa: ……………………………………………………………………………………………………………. 8. Tip u numru tad-dokument tal-ivvjaġġar: ……………………………………………………………………………………………………………. B. Operazzjoni ta’ tranżitu 1. Tip ta’ tranżitu q bl-ajru || q bl-art || q bil-baħar 2. Stat tad-destinazzjoni finali ...........................................................………………...............................................……………………………… 3. Stati oħrajn fejn possibbilment ikun hemm tranżitu ...........................................................………………...............................................……………………………… 4. Post tal-qsim tal-fruntieri propost, data u ħin tat-trasferiment u skorti possibbli ...........................................................………………...............................................……………………………… ...........................................................………………...............................................……………………………… ...........................................................………………...............................................……………………………… 5. Ammissjoni garantita fi kwalunkwe Stat ieħor ta’ tranżitu u fl-Istat tad-destinazzjoni finali (l-Artikolu 13(2)) q iva || q le 6. Għarfien ta' raġuni għal caħda ta' tranżitu (l-Artikolu 13(3)) q iva || q le C. Osservazzjonijiet ..............................................................................................................................................……………. ..............................................................................................................................................……………. ..............................................................................................................................................…………….. .....................................................................................................………………………….…………….. .....................................................................................................………………………….…………….. .....................................................................................................………………………….…………….. .....................................................................................................………………………….…………….. ................................................... (Firma) (Siġill/timbru) Dikjarazzjoni Konġunta li tikkonċerna l-Artikoli 3 u 5 Il-partijiet se jippruvaw jibagħtu lura lejn il-pajjiż tal-oriġini kull ċittadin ta’ pajjiż terz li ma jissodisfax, jew li ma għadux jissodisfa l-kundizzjonijiet legali fis-seħħ għad-dħul, il-preżenza jew ir-residenza fit-territorji rispettivi tagħhom. Dikjarazzjoni Konġunta li tikkonċerna d-Danimarka Il-Partijiet Kontraenti jinnutaw li dan il-Ftehim ma japplikax għat-territorju tar-Renju tad-Danimarka u lanqas għaċ-ċittadini tiegħu. F’tali ċirkostanzi jkun xieraq li l-Kap Verde u d-Danimarka jikkonkludu ftehim ta' riammissjoni skont l-istess termini ta’ dan il-Ftehim. Dikjarazzjoni Konġunta li tikkonċerna l-Islanda u n-Norveġja Il-Partijiet Kontraenti jieħdu nota tar-relazzjoni mill-qrib bejn l-Unjoni Ewropea u l-Islanda u n-Norveġja, partikolarment bis-saħħa tal-Ftehim tat-18 ta’ Mejju 1999 dwar l-assoċjazzjoni ta’ dawn il-pajjiżi mal-implimentazzjoni, l-applikazzjoni u l-iżvilupp tal-acquis ta’ Schengen. F’tali ċirkostanzi jkun xieraq li l-Kap Verde jikkonkludi ftehim ta' riammissjoni mal-Islanda u n-Norveġja skont l-istess termini ta’ dan il-Ftehim. Dikjarazzjoni Konġunta li tikkonċerna l-Isvizzera Il-Partijiet Kontraenti jieħdu nota tar-relazzjoni mill-qrib bejn l-Unjoni Ewropea u l-Isvizzera, partikolarment bis-saħħa tal-Ftehim dwar l-assoċjazzjoni tal-Isvizzera mal-implimentazzjoni, l-applikazzjoni u l-iżvilupp tal-acquis ta’ Schengen, li daħal fis-seħħ fl-1 ta’ Marzu 2008. F’tali ċirkostanzi jkun xieraq li l-Kap Verde jikkonkludi ftehim ta' riammissjoni mal-Isvizzera skont l-istess termini ta’ dan il-Ftehim. Dikjarazzjoni Konġunta li tikkonċerna l-Prinċipat tal-Liechtenstein Il-Partijiet Kontraenti jieħdu nota tar-relazzjoni mill-qrib bejn l-Unjoni Ewropea u l-Prinċipat tal-Liechtenstein, partikolarment bis-saħħa tal-Ftehim dwar l-assoċjazzjoni tal-Prinċipat tal-Liechtenstein mal-implimentazzjoni, l-applikazzjoni u l-iżvilupp tal-acquis ta’ Schengen, li daħal fis-seħħ fid-19 ta’ Diċembru 2011. F’tali ċirkostanzi jkun xieraq li l-Kap Verde jikkonkludi ftehim ta' riammissjoni mal-Prinċipat tal-Liechtenstein skont l-istess termini ta’ dan il-Ftehim. [1] ĠU C […], […], p. […]. [2] ĠU L […], […], p. […]. [3] Skont il-formola prevista fir-rakkomandazzjoni tal-Kunsill tat-30 ta' Novembru 1994. [4] Ibidem. [5] Ibidem. [6] Ir-Regolament (KE) Nru 767/2008 tal-Parlament Ewropew u tal-Kunsill tad-9 ta' Lulju 2008 dwar is-Sistema tal-Informazzjoni dwar il-Viża (VIS) u l-iskambju ta' dejta bejn l-Istati Membri dwar viżi għal perjodu qasir (Regolament VIS), ĠU L 218, 13.8.2008, p. 60;